Empire State Building je 102-nadstropni nebotičnik v središču New Yorka (ZDA), na križišču Pete avenije in West 34th Street na Manhattnu. Zgrajen je bil leta 1931 v slogu art déco in je eden najznamenitejših nebotičnikov na svetu, ime pa je dobil po vzdevku za zvezno državo New York. Do leta 1972 ko so zgradili World Trade Center, je bil najvišji nebotičnik na svetu. Od napadov 11. septembra 2001, ko sta bila najvišja stolpa World Trade Centra porušena, je bil Empire State Building nekaj časa ponovno najvišji nebotičnik v New Yorku in druga najvišja zgradba v ZDA, do 2012, ko je njegovo višino presegel One World Trade Center. Od tal do zgornjega nadstropja meri 373,2 m, do strehe 381 m, do vrha konice pa 448,7 m. Ameriško združenje gradbenih inženirjev ga je poimenovalo za eno od sedmih čudes sodobnega sveta. Lastnik in upravnik zgradbe je podjetje W&amp;H Properties.